કાર્યક્રમના અંતે 23 ઑગસ્ટના રોજ યોજાનારી મીટિંગની વાત થઈ અને તે દિવસે એક પુસ્તક પર ચર્ચા થશે તો એ પુસ્તક નક્કી કરવું એમ સૂચન થયું. ચીનુકાકાએ પ્રેમાનંદના 'સુદામા ચરિત્ર'નું નામ સૂચવ્યું પણ તે સમયે 'વાંચે ગુજરાત'થી ગુજરાતના વાચકોની નાડ પારખી ગયેલા મુરબ્બી શ્રી રાજેન્દ્ર પટેલે સૂચવ્યું કે યુવાનોને રસ પડે તેવું કંઈક રાખીએ અને તેમણે જેવું અશ્વિની ભટ્ટની 'આશકા માંડલ' નું નામ સૂચવ્યું કે ભાવકોએ પણ તેને વધાવી લીધું. લોકોએ 'શૈલજા સાગર', 'લજ્જા સન્યાલ', 'કટિબંધ', 'ઓથાર', 'આખેટ' જેવા અન્ય નામો પણ સૂચવ્યા. ટૂંકમાં, સમગ્ર સભા દરમિયાન મૂંગા બનીને બેઠેલા ભાવકોએ પણ પહેલી વાર ગળું ખોંખારીને અશ્વિનીદાદાની નવલકથાઓનું નામ લીધું. છેવટે 'આશકા માંડલ' જ નક્કી થઈ અને સભાના અંતે મેં કહ્યું કે, “મિત્રો, આજે તો અશ્વિની ભટ્ટનો જન્મ દિવસ છે.” અને આખી સભા એક ક્ષણ પૂરતી અવાક્ બની ગઈ. બીજી જ ક્ષણે 'ઓહ!' અને 'આહ!' જેવા ઉદ્ગારો સંભળાયા.